b"\n_START_ARTICLE_\nPhilip Henry Gosse\n_START_PARAGRAPH_\nPhilip Henry Gosse (6. huhtikuuta 1810 Worcester, Englanti \xe2\x80\x93 23. elokuuta 1888 Torquay, Englanti) oli englantilainen luonnontieteilij\xc3\xa4, lintutieteilij\xc3\xa4, taidemaalari ja tieteen popularisoija. Gosse kehitti kemisti Robert Waringtonin kanssa akvaarion ja avasi ensimm\xc3\xa4isen julkisen akvaarion Lontoon el\xc3\xa4intarhaan vuonna 1853 David William Mitchellin kanssa. Gosse kirjoitti my\xc3\xb6s kaksi kirjaa akvaarioista ja aloitti viktoriaanisen ajan akvaariobuumin._NEWLINE_Gossen is\xc3\xa4 oli kiertelev\xc3\xa4 miniatyyrimaalari ja \xc3\xa4iti sis\xc3\xa4kk\xc3\xb6. Vuonna 1827 h\xc3\xa4n purjehti Newfoundlandiin, jossa h\xc3\xa4n kehitti itsest\xc3\xa4\xc3\xa4n alueen hy\xc3\xb6nteistutkimuksen erikoistuntijan. Vuonna 1835 h\xc3\xa4n muutti Comptoniin, etel\xc3\xa4iseen Kanadaan, jonne h\xc3\xa4nen oli tarkoitus perustaa kommuuni kahden uskonveljens\xc3\xa4 kanssa. H\xc3\xa4n viljeli maatilaa kolme vuotta, kunnes kokeilu ep\xc3\xa4onnistui. T\xc3\xa4m\xc3\xa4n j\xc3\xa4lkeen h\xc3\xa4n muutti joksikin aikaa Alabamaan, tutkien ja piirt\xc3\xa4en alueen el\xc3\xa4imist\xc3\xb6\xc3\xa4 ja vihaten kaikkea orjuuteen liittyv\xc3\xa4\xc3\xa4._NEWLINE_Vuonna 1939 Gosse palasi Englantiin, jossa h\xc3\xa4n sai julkaistuksi kirjansa Canadian Naturalist (1840). H\xc3\xa4n sekaantui my\xc3\xb6s eri kristillisten piirien toimintaan. 1844 h\xc3\xa4n purjehti Jamaikalle, jossa h\xc3\xa4n palveli ammattimaisena ker\xc3\xa4ilij\xc3\xa4n\xc3\xa4 moukkamaista kauppiasta Hugh Cumingia. H\xc3\xa4nen tutkimuksensa keskittyiv\xc3\xa4t lintuihin ja h\xc3\xa4nt\xc3\xa4 kutsutaankin Jamaikan lintutieteen is\xc3\xa4ksi. Rotusyrjinn\xc3\xa4st\xc3\xa4 vapaana miehen\xc3\xa4 h\xc3\xa4n palkkasi mustia paikallisia apualaisikseen. Palattuaan Englantiin 1846 h\xc3\xa4n kirjoitti kokemuksistaan kirjan A Naturalist's Sojourn in Jamaica (1851)._NEWLINE_Gosse avioitui Emily Bowesin kanssa 1848. Heid\xc3\xa4n poikansa Edmund syntyi vuonna 1849. Gosse k\xc3\xa4rsi p\xc3\xa4\xc3\xa4ns\xc3\xa4ryst\xc3\xa4, mink\xc3\xa4 vuoksi perhe muutti Devonin rannikolle pois Lontoon ilmansaasteista. T\xc3\xa4\xc3\xa4ll\xc3\xa4 Gosse kiinnostui meren el\xc3\xa4vist\xc3\xa4 ja kehitteli akvaarion, kirjoittaen aiheesta kirjan The Aquarium (1854). Kirja oli myyntimenestys. Vuonna 1856 Gosse kutsuttiin Royal Societyn j\xc3\xa4seneksi._NEWLINE_Samoihin aikoihin h\xc3\xa4nen vaimossaan ilmeni rintasy\xc3\xb6p\xc3\xa4, johon he hakivat apua amerikkalaiselta puoskarilta Jesse Weldon Fellilt\xc3\xa4, joka m\xc3\xa4\xc3\xa4r\xc3\xa4si hoidoksi jotakin voidetta. Rouva Gosse kuoli tuskallisesti sairastettuaan 9. helmikuuta 1857._NEWLINE_Pian vaimonsa kuoleman j\xc3\xa4lkeen Gosse kirjoitti teoksen, josta j\xc3\xa4lkipolvet h\xc3\xa4net parhaiten muistavat: Omphalos: An Attempt to Untie the Geological Knot. Teos ilmestyi kaksi vuotta ennen kuin Darwinin Lajien synty. Teos her\xc3\xa4tti runsaasti vastustusta ja sit\xc3\xa4 myytiin huonosti, ja 1869 suurin osa painoksesta myytiin j\xc3\xa4tepaperina._NEWLINE_Vuonna 1860 Gosse avioitui Eliza Brightwenin (1813\xe2\x80\x931900) kanssa. N\xc3\xa4ihin aikoihin Gossen kirjallinen tuotanto oli runsasta. H\xc3\xa4n kuvitti itse suuren osan kirjoistaan ja maalaukset olivat korkealaatuisia._NEWLINE_Gosse nimesi linnuista muun muassa kultap\xc3\xa4\xc3\xa4skyn (Tachycineta euchrysea) ja jamaikanpiivin (Contopus pallidus) vuonna 1847."